भारत में परम्परागत रूप से पर्णांग का प्रयोग लोगों द्वारा विभिन्न बीमारियों के उपचार के लिये किया जाता है। इनमें मुख्यतः गाँवों में रहने वाले स्थानीय लोग तथा आदिवासी जनजातियों के लोग शामिल हैं। पर्णांग की विभिन्न प्रजातियों को उनके औषधीय महत्व के कारण जाना जाता है तथा इनमें से कई प्रजातियाँ तो प्राचीन काल से उपयोग में लायी जा रही हैं। पर्णांगों का विशुद्ध औषधीय महत्व है, जिसमें प्रतिजैविक के रूप में अधिकांश प्रजातियाँ उपयुक्त होती हैं। इसके अलावा, घावों को भरने, खांसी-जुकाम, उदर रोग तथा अन्य टॉनिक के रूप में पर्णांगों का उपयोग किया जाता है। पर्णांगों का उपयोग कीटनाशक, एंटी-कैंसर, सांप काटने में, उच्च रक्तचाप तथा हेयर टॉनिक के रूप में भी होता है।